پاکستان میں رواں برس آم کی پیداوار متاثر کیوں ہوئی ہے؟
رواں برس معمول کے خلاف مارچ ہی میں گرمی کی شدت بڑھنا شروع ہوگئی تھی جس کے بعد آنے والی گرمی کی شدید لہروں سے آم کی فصل کو نقصان پہنچا ہے۔
ویب ڈیسک — موسمِ گرما شروع ہوتے ہی پاکستان میں سوغات شمار ہونے والے پھل آم کا انتظار شروع ہوجاتا ہے۔ گرمی اور نمی بڑھنے کے ساتھ ساتھ آم کی درجنوں اقسام بھی تیار ہوجاتی ہیں۔ لیکن رواں برس معمول کے خلاف مارچ ہی میں گرمی کی شدت بڑھنا شروع ہوگئی تھی۔ اس کے بعد آنے والی گرمی کی شدید لہروں سے آم کی فصل کو نقصان پہنچا ہے۔ آم کی کاشت کا زیادہ تر انحصار دریاؤں اور نہروں سے منسلک آب پاشی کے نظام پر ہے۔ رواں برس ماحولیاتی تبدیلیوں کی وجہ سے دریاؤں اور نہروں میں پانی کی کمی سے بھی آم کی فصل کو دھچکا لگا ۔ آم کے کاشت کار اور باغ کے مالک فضلِ الہی کا کہنا ہے کہ ہر سال ان کے باغ میں درختوں سے اترنے والے آم 24 ٹرکوں پر لادے جاتے تھے جب کہ اس بار یہ تعداد نصف ہوگئی ہے۔ اس صورتِ حال پر تشویش کا اظہار کرتے ہوئے فضلِ الہی کا کہنا تھا: "ہم برباد ہوگئےہیں"۔ خبر رساں ادارے ’اے ایف پی‘ کے مطابق پاکستان آم کی برآمدات کرنے والے سرِ فہرست ممالک میں شامل ہے۔ جنوبی پنجاب اور سندھ میں اس کی سالانہ پیداوار 20 لاکھ ٹن تک ہوتی ہے۔ سندھ کے محکمۂ آبپاشی کے ایک اعلیٰ عہدے دار گہرام بلوچ کا کہنا ہے کہ مجموعی پیداوار کا اندازہ ابھی لگایا جائے گا البتہ اکثر علاقوں میں آم کی پیداوار میں 20 سے 40 فی صد تک کمی آئی ہے۔ پاکستان میں آموں کا شہر کہلانے والے سندھ کے شہر میر پور خاص میں کئی باغات کے مالک عمر بھگیو کا کہنا ہے کہ انہیں اس برس معمول کے مقابلے میں آدھا پانی ملا ہے۔ ان کا کہنا ہے کہ رواں برس آم کے کاشت کاروں کو دو بڑے مسائل کا سامنا کرنا پڑا۔ اس بار وقت سے پہلے گرمی بڑھ گئی اور دوسرا پانی کی قلت ہوگئی۔ پاکستان دنیا کے ان ممالک میں شمار ہوتا ہے جو تباہ حال انفرااسٹرکچر اور بد انتظامی کے باعث آبی وسائل پر شدید دباؤ کا شکار ہیں۔ ماحولیات پر کام کرنے والی ایک غیر سرکاری تنظیم ’جرمن واچ‘ کے مرتب کردہ ’گلوبل کلائمٹ رسک انڈیکس‘ میں پاکستان ماحولیاتی تبدیلیوں کے باعث شدید موسم کے خطرات کا سامنا کرنے والے ممالک میں آٹھویں نمبر پر ہے۔ ان موسمیاتی تبدیلیوں کی وجہ سے حالیہ برسوں میں سیلاب، خشک سالی اور طوفانوں کے باعث پاکستان میں ہزاروں افراد کی جانیں جاچکی ہیں جب کہ ہزاروں افراد کو نقل مکانی کرنا پڑی ہے۔ اس تباہی سے روزگار اور انفرا اسٹرکچر کو بھی شدید نقصان پہنچا ہے۔ فوڈ سیکیورٹی کے ماہر اور پالیسی تھنک ٹینک ’سسٹین ایبل ڈویلپمنٹ پالیسی انسٹی ٹیوٹ‘ (ایس پی ڈی آئی) کے سربراہ عابد سلہری کا کہنا ہے کہ وقت سے پہلے درجۂ حرارت میں اضافے کی وجہ سے فصلوں کے لیے پانی کی ضرورت بھی بڑھ گئی ہے۔ آم کی کاشت کے علاقوں میں عام طور پر مئی کے آغاز میں درجہ حرارت میں اضافہ متوقع ہوتا ہے جو پھل پکانے میں مدد گار ہوتا ہے کیوں کہ جون جولائی تک آم درختوں سے اتار لیے جاتے ہیں۔ لیکن مارچ ہی میں گرمی کی شدت بڑھنے سے آم کے پھول بری طرح متاثر ہوئے جو کہ آم کے پیداواری عمل کا ابتدائی مرحلہ ہوتا ہے۔ کاشتکار فضل الہی کا کہنا ہے کہ ہمارے آم کے ایک دانے کا وزن 750 گرام تک ہوتا ہے لیکن اس بار ہمیں پھل وقت سے پہلے توڑنا پڑا جس کی وجہ سے اس کا وزن اور حجم بہت کم رہ گیا۔